b'\n_START_ARTICLE_\nBe nam\xc5\xb3 negerai\n_START_SECTION_\nIstorija\n_START_PARAGRAPH_\nA. Bateman serialo koncepcija buvo paremta vaik\xc5\xb3 na\xc5\xa1lai\xc4\x8di\xc5\xb3 problemomis ma\xc5\xbeame Samerb\xc4\x97jaus (Summer Bay) miestelyje. I\xc5\xa1 prad\xc5\xbei\xc5\xb3 serialas tur\xc4\x97jo vadintis \xe2\x80\x9eRefuge\xe2\x80\x9c._NEWLINE_Pirmoji pilotin\xc4\x97 serialo serija t\xc4\x99s\xc4\x97si 90 min. ir jai duotas pavadinimas \xe2\x80\x9eHome and Away: The Movie\xe2\x80\x9c. Nuo tada kiekvienas epizodas t\xc4\x99siasi apie 22 minutes. Serialas transliuojamas penkias dienas per savait\xc4\x99 ir yra ilgiausias draminis serialas Australijoje bei vienas ilgiausiai besit\xc4\x99sian\xc4\x8di\xc5\xb3 serial\xc5\xb3 pasaulyje._NEWLINE_\xc5\xa0iuo metu Australijoje jis transliuojamas nuo pirmadienio iki ketvirtadienio 19 val. Ketvirtadien\xc4\xaf\xc2\xa0\xe2\x80\x93 po dvi serijas._NEWLINE_Australijoje serialas yra labiausiai apdovanota TV programa \xe2\x80\x9eLogie Awards\xe2\x80\x9c apdovanojimuose (vir\xc5\xa1 46 kart\xc5\xb3).\n_START_SECTION_\nTurinys\n_START_PARAGRAPH_\nSeriale meil\xc4\x97s temoms n\xc4\x97ra skiriama daugiausiai d\xc4\x97mesio. Nagrin\xc4\x97jamos alkoholizmo, narkotik\xc5\xb3, ankstyvo n\xc4\x97\xc5\xa1tumo, paty\xc4\x8di\xc5\xb3, kriminalinio pasaulio, homoseksualumo, \xc5\xbdIV, AIDS, autizmo, v\xc4\x97\xc5\xbeio, sav\xc4\x99s \xc5\xbealojimo, bulimijos, savi\xc5\xbeudybi\xc5\xb3, vairavimo i\xc5\xa1g\xc4\x97rus, \xc4\xafsivaikinimo ir kitos su \xc5\xa1iais ir pana\xc5\xa1iais rei\xc5\xa1kiniais susijusios problemos._NEWLINE_\xe2\x80\x9eBe nam\xc5\xb3 negerai\xe2\x80\x9c veiksmas vyksta Samerb\xc4\x97juje, kuris yra i\xc5\xa1galvota vieta. Filmavimai vyksta Naujajame Piet\xc5\xb3 Velse ir Palm By\xc4\x8do papl\xc5\xabdimyje Sidn\xc4\x97juje. Veiksmo vietos: papl\xc5\xabdimys, mokykla, u\xc5\xbekandin\xc4\x97, gara\xc5\xbeas, \xc5\xbevejybos reikmen\xc5\xb3 parduotuv\xc4\x97l\xc4\x97, ligonin\xc4\x97, policijos nuovada, buriavimo klubas, kuriame yra sporto klubas, kioskas ir antrame auk\xc5\xa1te \xc4\xafsik\xc5\xabr\xc4\x99s restoranas._NEWLINE_Persona\xc5\xbeai gyvena bendruomen\xc4\x97je ir visi vieni kitus gerai pa\xc5\xbe\xc4\xafsta. Jie gyvena nuosavuose namuose arba nuomoja gyvenam\xc4\x85j\xc4\xaf plot\xc4\x85 ran\xc4\x8doje, namo dal\xc4\xaf, but\xc4\x85 vir\xc5\xa1 u\xc5\xbekandin\xc4\x97s, Samerb\xc4\x97jaus karavan\xc5\xb3 parke priekab\xc4\x85. Da\xc5\xbenai minimi didesni, taip pat i\xc5\xa1galvoti miestai\xc2\xa0\xe2\x80\x93 Mangrourivas (Mangrove River) ir Jabikrykas (Yabbie Creek).\n_START_SECTION_\nU\xc5\xbesienyje\n_START_PARAGRAPH_\n\xe2\x80\x9eBe nam\xc5\xb3 negerai\xe2\x80\x9c buvo parduotas daugiau nei 80 \xc5\xa1ali\xc5\xb3 ir tapo vienu s\xc4\x97kmingiausiu Australijos medijos eksportu. \xc5\xa0iuo metu serialas taip pat yra populiarus Did\xc5\xbeiojoje Britanijoje, Airijoje ir Naujojoje Zelandijoje.\n_START_SECTION_\nFilmavimo vietos\n_START_PARAGRAPH_\nScenos patalpose iki 2010\xc2\xa0m. buvo filmuojamos \xe2\x80\x9eSeven Network\xe2\x80\x99s Sydney\xe2\x80\x9c studijose Epinge. Dabar vidaus scenos filmuojamos Australijos technologij\xc5\xb3 parke Redferne. Ran\xc4\x8dos, pagrindinio namo ir karavan\xc5\xb3 parko scenos nuo 1988\xc2\xa0m. buvo filmuojamos Kenthurste. Ta\xc4\x8diau po 2002\xc2\xa0m. gruod\xc5\xbeio kr\xc5\xabmyn\xc5\xb3 gaisr\xc5\xb3 sunaikinto pagrindinio namo ir aplinkos, karavan\xc5\xb3 parkas buvo perkeltas ir prad\xc4\x97tas filmuoti Waratah parke (2007\xe2\x80\x932009\xc2\xa0m.) ir Lane Cove River turist\xc5\xb3 parke (2010\xe2\x80\x932014\xc2\xa0m.). Pagrindinio namo kopija buvo atstatyta pirmin\xc4\x97je lokacijoje Kenthurste. Karavan\xc5\xb3 parkas buvo atkeltas taip pat. Nuo 2015\xc2\xa0m. jie prad\xc4\x97ti naudoti filmavimams. Pagrindinio namo fasadas yra rodomas nuo pat 1988-\xc5\xb3j\xc5\xb3.'